SKRIFTLIG FORESPØRGSEL E-1631/02

af Theresa Villiers (PPE-DE) til Kommissionen

(10. juni 2002)

Om: Moms og finansielle tjenesteydelser

1. Kommissionen begyndte i 1993 at undersøge muligheden for at opkræve moms af finansielle tjenesteydelser, herunder forsikring. Kan den venligst oplyse, hvilke undersøgelser der er blevet gennemført af muligheden for at opkræve moms af finansielle tjenesteydelser, og hvilke undersøgelser der stadig er i gang?

2. Kan Kommissionen oplyse, om den har organiseret konferencer eller seminarer om muligheden for at opkræve moms af finansielle tjenesteydelser, og hvilke konklusioner der blev draget?

3. Har Kommissionen ført drøftelser a) internt, b) i forbindelse med EU's momsudvalg eller c) med ØKOFIN-Rådet om muligheden for at opkræve moms af finansielle tjenesteydelser, og hvad har resultatet i givet fald været?

4. Har Kommissionen haft lejlighed til at behandle konsulentrapporter om muligheden for at opkræve moms af finansielle tjenesteydelser, og hvad har resultatet i givet fald været?

5. Planlægger Kommissionen at fremsætte forslag om opkrævning af moms af finansielle tjenesteydelser?

6. Mener Kommissionen, at det ville være ønskeligt at opkræve moms af finansielle tjenesteydelser?

7. Kan Kommissionen venligst oplyse sammensætningen af EU's momsudvalg, datoen for dets næste møde samt, hvilke punkter der er på dagsordenen for det næste møde?

Svar afgivet på Kommissionens vegne af Frederik Bolkestein

(8. juli 2002)

Kommissionen står fast på den opfattelse, at momsfritagelser i princippet bør holdes på et minimum, i det omfang det er muligt. Sådanne undtagelser skaber i sagens natur forvridninger og øger de byrder, der pålægges erhvervslivet og skattemyndighederne. Fritagelsen for finansielle tjenesteydelser er ingen undtagelse fra denne politik.

Kommissionen indgik derfor aftale med konsulentfirmaet Ernst & Young om at finde frem til metoder til at beskatte finansielle tjenesteydelser som første led i et igangværende program, der går ud på at undersøge behandlingen af finansielle tjenesteydelser under momsordningen. Disse undersøgelser, som har omfattet en simulering af cashflow-systemet i forbindelse med moms for disse tjenesteydelser, blev afsluttet i 1998. Rapporten i forbindelse hermed findes på Europa-websiden(1).

Der blev afholdt adskillige konferencer med deltagelse af erhvervslivet og medlemsstaterne på daværende tidspunkt. Den generelle opfattelse var, at selv om cashflow-systemet i princippet ville sikre beskatning af de pågældende leverancer, vil indførelsen og forvaltningen af det medføre betydelige byrder for både erhvervslivet og skattemyndighederne. Der ville også være en betydelig indvirkning på priserne for de endelige forbrugere. Selv om der ville kunne findes en løsning på de fordrejninger, der findes i det nuværende system med hensyn til erhvervsaktivitetet på det indre marked, ville der desuden kunne opstå markante fordrejninger mellem EF-baserede institutioner og konkurrenter i tredjelande.

Som et resultat heraf har Kommissionen benyttet denne undersøgelse som et grundlag for at identificere andre sammenlignelige løsningsmodeller i andre moms- eller GST-systemer (dvs. vare- og serviceafgifter), og den har især haft drøftelser med partnere i Organisationen for Økonomisk Samarbejde og Udvikling (OECD) om, hvorvidt man kunne finde frem til en international fremgangsmåde for behandling af grænseoverskridende finansielle aktiviteter.

Der har ikke fundet nogen specifikke drøftelser sted i Momsudvalget eller i Rådet om dette spørgsmål. Kommissionen har besluttet at gøre dette område til et område, som der skal gøres noget ved i forbindelse med den nye momsstrategi(2), som blev lanceret i juni 2000.

EU's momsudvalg er sammensat af repræsentanter fra alle medlemsstaterne. Deres rolle er at drøfte fortolkningsspørgsmål og spørgsmål i tilknytning til gældende momslovgivning. Det næste møde holdes i slutningen af november 2002, og Kommissionen vil sende det ærede medlem en kopi af dagsordenen, når den foreligger i endelig udgave.

(1) http://europa.eu.int/comm/taxation_customs/publications/reports_studies/report.htm.

(2) KOM(2000) 348 endelig udg.